Predkladacia správa

	Materiál sa predkladá na základe uznesenia č. 1780 Národnej rady Slovenskej republiky z 12. decembra 2001, v ktorom Národná rada Slovenskej republiky v súvislosti so schválením zákona, ktorým sa mení a dopĺňa zákon č. 386/ 1997 Z. z. o ďalšom vzdelávaní a o zmene zákona Národnej rady Slovenskej republiky č. 387/1996 Z. z. o zamestnanosti v znení neskorších predpisov, žiada vládu Slovenskej republiky vypracovať a predložiť Koncepciu ďalšieho vzdelávania v Slovenskej republike. 

	Ďalšie vzdelávanie je súčasťou vzdelávacieho systému Slovenskej republiky. Spája sa v ňom časť formálneho vzdelávania s  prevažne neformálnym vzdelávaním. Aktuálne dokumenty Európskej komisie naznačujú trend ich spájania do jedného celku celoživotného vzdelávania. Naplnenie uvedeného zámeru predpokladá koncepčný prístup k ďalšiemu vzdelávaniu. 
            
	Materiál obsahuje hlavné myšlienky aktuálnych materiálov Európskej únie, popis súčasného stavu ďalšieho vzdelávania v SR, zámery, ciele a predpoklady jeho rozvoja a návrh opatrení, ktorých uskutočnenie podporuje rozvoj ďalšieho vzdelávania. 

Materiál neobsahuje návrh komplexnej právnej úpravy pre ďalšie vzdelávanie. Takýto zákon nadobudol účinnosť od 1. januára 1998 (zákon č. 386/1997 Z. z. o ďalšom vzdelávaní a o zmene zákona č. 387/1996 Z. z. o zamestnanosti v znení zákona č. 70/ 1997 Z.z.), jeho novela od 1. januára 2002 (zákon č. 567/2001 Z. z., ktorým sa mení a dopĺňa zákon č. 386/1997 Z. z.) . Ustanovenia týchto zákonov dostatočne upravujú aktuálny stav ďalšieho vzdelávania, vymedzujú práva a  povinnosti štátu (ministerstva školstva), účastníkov a vzdelávacích ustanovizní. Príprava nového právneho predpisu sa predpokladá v horizonte do roku 2005 a bude vychádzať z analýzy aktuálneho stavu a potrieb ďalšieho vzdelávania.

Materiál sa predkladá bez rozporov. Vyhodnotenie medzirezortného pripomienkového konania je súčasťou materiálu.